VEGA & Live Nation præsenterer

**De hyper-flittige briter i Oh Wonder kommer til VEGA**

*Oh Wonder udgiver i øjeblikket en ny single hver eneste måned, og det hårde arbejde forløser de på et debutalbum, der bringer indietronica-duoen til Lille VEGA 7. november.*

I starten af november giver den unge Øst-London-baserede duo [Oh Wonder](https://soundcloud.com/ohwondermusic) koncert i Lille VEGA, og det sker ovenpå udgivelsen af duoens debutalbum, der er sat til at udkomme den 18. september. Oh Wonder har allerede delt mange teasere i form af singler fra det kommende album, som med deres atmosfæriske indietronica-univers leder tankerne hen på musikalske artsfæller som the xx, SBTRKT og James Blake.

**Udgiver ny single hver måned**

I øjeblikket udgiver Oh Wonder en ny single hver eneste måned, hvor den seneste single ”Landslide” netop er udkommet (1. juli). Kun få bands har i musikhistorien kastet sig ud i et så ambitiøst projekt, men det har altså ikke stoppet den unge duo fra, i løbet af et år, fast hver måned at dele tracks fra deres kommende album, der sammen med deres tourné bliver en kulmination af det seneste års hårde arbejde.

**Store forventninger til den unge duo**

Der er da også pres på Oh Wonder. Ikke blot på grund af den stramme arbejdsplan, men også i form af forventninger fra fans og presse. Blandt andet har den britiske avis The Guardian for nylig udvalgt Oh Wonder som et af de [bedste nye bands](http://www.theguardian.com/music/2015/mar/09/new-band-of-the-week-oh-wonder-no-45), hvor de lovpriser duoens elektroniske ballader og ikke mindst briternes modige udgivelsesmønster.

**Fakta om koncerten**

Oh Wonder (UK)

Lørdag 7. november kl. 21

Lille VEGA, Enghavevej 40, 1674 København V

Pris: 165 kr. + gebyr
Billetsalget starter onsdag den 8. juli kl. 10 via Billetnet og VEGAs hjemmeside.

Læs mere og køb billet til koncerten med Oh Wonder

*For yderligere oplysninger kontakt venligst*

Marie Louise Fuglsang-Damgaard

Kommunikationsmedarbejder, VEGA

mf@vega.dk / 33260953